(Ortografía tradicional) Nak ac xnumeꞌ li cuib cutan,
li Jesús qui-el aran ut co̱ Galilea.
Ut li Jesús quixchꞌolob xya̱lal ut quixye nak junak profeta incꞌaꞌ naqꞌueheꞌ xlokꞌal saꞌ lix tenamit.
Nak quicuulac li Jesús saꞌ li tenamit Galilea,
quicꞌuleꞌ saꞌ xya̱lal xbaneb li queꞌcuulac aran Jerusalén chixnumsinquil li ninkꞌe Pascua xban nak queꞌril chixjunil li quilajxba̱nu li Jesús.
Li Jesús co̱ cuiꞌchic saꞌ li tenamit Caná re Galilea li quixsukꞌisi cuiꞌ li haꞌ chokꞌ vino.
Ut aran Capernaum cuan jun li cui̱nk aj cꞌanjel chiru li rey.
Yaj li ralal.
Li cui̱nk aꞌan quirabi resil nak li Jesús ac xsukꞌi chak Judea ut cuan aran Galilea.
Co̱ riqꞌuin li Jesús ut quirelaji ru chi xic Capernaum re tixqꞌuirtesi li ralal.
Ca̱mc re xban nak nim xyajel.
Li Jesús quixye re li cui̱nk:
—La̱ex incꞌaꞌ nequepa̱b nak li Dios quitaklan chak cue cui incꞌaꞌ tincꞌut junak milagro che̱ru retalil nak cuan incuanquil,
chan.
Ut li cui̱nk quixye cuiꞌchic re li Jesús:
—Ka̱cuaꞌ,
ba̱nu usilal cue.
Yoꞌo chi junpa̱t xban nak kꞌaxal nim xyajel li cualal.
Ca̱mc re,
chan li cui̱nk.
Li Jesús quixye re li cui̱nk:
—Ayu saꞌ la̱ cuochoch.
La̱ cualal incꞌaꞌ ta̱ca̱mk.
Ta̱qꞌuira̱k ban,
chan.
Ut li cui̱nk quixpa̱b li quiyeheꞌ re xban li Jesús ut co̱.
Nak ac cuulac re saꞌ li rochoch,
eb lix mo̱s queꞌco̱eb chixcꞌulbal ut queꞌxye re:
—Yoꞌyo la̱ cualal.
Yo̱ chi usa̱c,
chanqueb re.
Ut li cui̱nk quixpatzꞌ reheb jokꞌe ho̱nal quixtiquib usa̱c.
Ut queꞌxye re:
—Ecue̱r saꞌ jun o̱r re li ecuu quinumeꞌ lix tik,
chanqueb re.
Ut quinak saꞌ xchꞌo̱l li yucuaꞌbej nak saꞌ ajcuiꞌ li ho̱nal aꞌan quiyeheꞌ re xban li Jesús nak ta̱qꞌuira̱k li ralal.
Ut li cui̱nk aꞌan quixpa̱b li Jesús joꞌqueb ajcuiꞌ chixjunileb li cuanqueb saꞌ li rochoch.
Aꞌan aꞌin li xcab milagro li quixba̱nu li Jesús nak qui-el Judea ut co̱ cuiꞌchic Galilea.